CELEX: 62012TN0073
Language: mt
Date: 2012-02-17 00:00:00
Title: Kawża T-73/12: Rikors ippreżentat fis- 17 ta’ Frar 2012 — Einhell Germany et vs Il-Kummissjoni

14.4.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 109/29
            
         Rikors ippreżentat fis-17 ta’ Frar 2012 — Einhell Germany et vs Il-Kummissjoni
   (Kawża T-73/12)
   2012/C 109/59
   Lingwa tal-kawża: l-Ingliż
   
      Partijiet
   
   
      Rikorrenti: Einhell Germany AG (Landau an der Isar, il-Ġermanja), Hans Einhell Nederlands BV (Breda, l-Olanda), Einhell France SAS (Villepinte, Franza) u Hans Einhell Oesterreich GmbH (Vienna, l-Awstrija) (rappreżentant: R. MacLean, solicitor)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti jitolbu li l-Qorti Ġenerali jogħġobha:
   
               —
            
            
               tiddikjara l-ammissibbiltà tar-rikors;
            
         
               —
            
            
               tannulla parzjalment l-Artikolu 1 tad-Deċiżjoni tal-Kummissjoni K(2011) 8831, l-Artikolu 1 tad-Deċiżjoni tal-Kummissjoni C(2011) 8825, l-Artikolu 1 tad-Deċiżjoni tal-Kummissjoni C(2011) 8828 u l-Artikolu 1 tad-Deċiżjoni tal-Kummissjoni K(2011) 8810, l-erbgħa li huma deċiżjonijiet tas-6 ta’ Diċembru 2011, sa fejn jagħtu biss rimbors parzjali tad-dazji antidumping imħallsa mir-rikorrenti fuq l-importazzjonijiet ta’ kompressuri magħmula fiċ-Ċina imposti skont ir-Regolament tal-Kunsill (KE) Nru 261/2008 li jimponi dazju antidumping definittiv fuq l-importazzjonijiet ta’ ċerti kompressuri li joriġinaw mir-Repubblika Popolari taċ-Ċina (ĠU L 81, p. 1);
            
         
               —
            
            
               tordna ż-żamma fis-seħħ tad-deċiżjonijiet ikkontestati sakemm il-Kummissjoni Ewropea tadotta l-miżuri neċessarji sabiex tikkonforma ruħha ma’ kull sentenza tal-Qorti Ġenerali; u
            
         
               —
            
            
               tikkundanna lill-konvenuta għall-ispejjeż tal-kawża.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti jinvokaw żewġ motivi.
   
               (1)
            
            
               L-ewwel motiv ibbażat fuq il-fatt li l-konvenuta wettqet żball gravi ta’ evalwazzjoni meta applikat marġni ta’ profitt xieraq u raġjonevoli tal-importatur tal-UE indipendenti sabiex tistabbilixxi l-marġni ta’ dumping rivedut applikabbli għall-importazzjonijiet inkwistjoni, u b’hekk naqset milli tistabbilixxi prezz ta’ esportazzjoni affidabbli għall-fornitur indipendenti fil-kalkolu tal-ammonti korretti għar-rimbors tad-dazji antidumping, liema ċirkustanza wasslet għall-ksur tal-Artikoli 2(9) u 18(3) tar-Regolament tal-Kunsill (KE) Nru 1255/2009 (1).
            
         
               (2)
            
            
               It-tieni motiv ibbażat fuq il-fatt li l-konvenuta wettqet żball gravi ta’ evalwazzjoni meta naqset id-dazji antidumping bħala spiża fil-kalkolu tal-prezz ta’ esportazzjoni tal-fornitur indipendenti, u b’hekk naqset milli tistabbilixxi marġni ta’ dumping affidabbli bl-għan li jiġi kkalkolat il-marġni ta’ dumping rivedut u l-ammonti korretti għar-rimbors tad-dazji antidumping u dan bi ksur tal-Artikoli 2(9) u (11), u 11(10) tar-Regolament tal-Kunsill (KE) Nru 1225/2009.
            
         
      (1)  Regolament tal-Kunsill (KE) Nru 1225/2009, tat-30 ta’ Novembru 2009, dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ĠU L 343, p. 51).